Inkono zibumbwa n'Abatwa ntizikigurwa nka kera kubera ibikoresho vya kijambre Hari kandi n'ibindi bikoresho nk'ibidumu hamwe n'ibindi vya kijambere bikoreshwa mu kibanza c'inkono. Imiryango igera ku 65 yo mu kigwati ca Gatobo muri komine Busiga intara ya Ngozi mu buraruko bw'u Burundi, yatanguye kwihebura. Bashoye kw'isoko izo nkono babumba, ntawukibagurira. Kera abagabo barafasha abagore kubumba inkono ariko mu gihe zitakigurwa cane, abagabo barabihevye Mu ruganda rw'umupfasoni Ménédore Nduwimana aho BBC yahitse, uwo mukenyezi w'imyaka 26 co kimwe na bagenziwe bavuga ko ubu uwo mwuga wo kubumba inkono usigaye ari nko guta umwanya kubera atawukizigura. Menedore yagize ati: "Kera indya zikiriho, nabumvye nka rurya rutango rw'amabido ane naragenda bakampa umutemere w'ubujanju, mugabo ubu ndayibumvye (inkono) ari iy'amabido atatu baca bambwira bati sindakurenza igihumbi. "Ubu ngo abazungu nibo badukuye ku butegetsi bizanira izo za rudipe ngo zidahera". Ikibanza c'inkono mu buzima bwa minsi yose caragabanutse cane, abakizitekamwo n'imparurwa, ikitavuzwe co n'ukuzivomesha canke kuzitwaramwo inzoga. Inkono zo mw'ibumba zasubirijwe ibikoresho bikorwa mu vyuma na plastike, nk'ibidumu n'amasafuriya Mu myaka iheze, umwuga wo kubumba wakorwa n'abagore bafadikanije n'abagabo babo, ariko ubu abagabo barawuhevye kuko ataco bari bakiwukuramwo. Umwe mu bagabo yavuganye na BBC agira ati: "Twabafasha kera kuryikorera (iryo bumba) nabo bakaribumba, mugabo ubu aho tuboneye ko amazi yarenze inkombe ntibabe bakizigura (inkono), twaciye turiva inyuma." Ikigwati ca Gatobo muri komine Busiga intara ya Ngozi mu buraruko bw'u Burundi Uretse n'ivyo, ibumba ryo kubumbamwo inkono risigaye ari umuzi w'ibuye; mu myonga aho ryahora riva, ababumba amatafari yo kwubaka amazu bararimaze, ahandi ubu hari indimo. Bibandanije uko, ukubumba inkono usa n'umwuga utagira kazoza.